Juan Gallastegui

Juan Antonio Gallastegui Roca (Castro Urdiales, Kantabria, 1979) kantabriar musikari, konpositore eta orkestra-zuzendaria da, Ameriketako Estatu Batuetan bizi dena.

 Biografia 
Castro Urdialesen (Kantabria) jaio zen 1979an. Zazpi anai-arrebetatik gazteena da. Juan Antonio Gallastegui Ruiz musikariaren semea da, euskalherritar jatorrikoa, Gasteizekoa (Araba), Castro Urdialeseko Udal Musika Bandako kide izandakoa.

Castro Urdialesen hasi zituen musika-ikasketak, 1989an. Castro Urdialeseko Udal Musika Bandako kide izan zen bonbardino nagusi gisa 1990 eta 2012 artean, eta haren aita eta osaba ere kide izan ziren. 2003an Castro Urdialeseko Musika Banda Elkartearen sortzaileetako bat izan zen.

Tubako goi mailako titulua eta tubaren pedagogiako goi mailako titulua lortu zituen Nafarroako Goi Mailako Musika Kontserbatorioan 2010ean. Musikaren Historia eta Zientzietan lizentziatu zen Errioxako Unibertsitatean 2011n. Ondoren, orkestra zuzendaritzaren estetikan graduondoko bat egin zuen Brașov-eko Transilvania Unibertsitatean (Errumania) 2013an.

2010ean Huelvako Udal Banda Sinfonikoa (Huelva) zuzendu zuen eta 2012an San Lorenzo de El Escorialeko (Madril) Antonio Soler Kameratako zuzendaria izan zen zenbait kontzertutan. 2013an Brașov-eko Orkestra Filarmoniko Estatalaren (Errumania) zuzendari izan zen.

2014an Rafael del Pino Bikaintasun Beka eskuratu zuen, Rafael del Pino Fundazioak atzerrian graduondoko ikasketak egiteko emandakoa. New Yorkeko Bard Collegen orkestra zuzendaritza masterra egin zuen 2015ean.

Bard College-n egin zuen prestakuntza garaian Bard College Conduors Institute Summer Orchestrako eta Conservatory Orchestrako zuzendari laguntzailea izan zen, Harold Farberman orkestra zuzendari estatubatuarra aholkulari zuela.

2015eko martxoan Harold Farbermanen Medea operaren berrestreinaldia zuzendu zuen, 1963an estreinatu zenetik obraren lehen interpretazioa.

Gallastegui Enrique García Asensioren ikaslea izan zen, Sergiu Celibidacheren dizipulu eta zuzendari laguntzailea izan zena. García Asensioz gain, Harold Farberman, Jorma Panula, Apo Hsu, Lawrence Golan, Mark Gibson eta Leon Botstein bezalako maisuekin ere ikasi zuen Gallastegik, besteak beste.

2017an musikologian doktoratu zen Errioxako Unibertsitatean, «Fenomenología de la música de Sergiu Celibidache y su influencia en la dirección de orquesta en España» tesiarekin, Thomas Schmitten zuzendaritzapean. Sergiu Celibidacheri buruzko tesia da, Espainian erabiltzen den zuzendaritza-teknikan eragin handiena duen orkestra-zuzendarietako bati buruzkoa.

Horrez gain, Gallasteguik orkestra-zuzendaritzan graduondoko titulua ere burutu zuen Juilliard School-en.

 Ibilibidea 
2016an New Yorkeko New York Wind Symphony orkestrako bonbardino nagusia izan zen, Johan de Meij orkestra zuzendari herbeheretarrak gonbidatuta.

2016 eta 2017 artean Ashburn-eko (Virginia, AEB) Loudoun Symphony Orchestra orkestraren zuzendari izan zen.

2019ko irailean Gallastegui zuzendari gonbidatua izan zen Washington D. C.-ko (AEB) Accord Orkestra Sinfonikoaren (DC Strings-en orkestra) 5. denboraldiaren (2019-2020) irekiera kontzertua zuzentzeko. Kontzertuak arrakasta nabarmena izan zuen, eta 2020ko urrian AEBko hiriburuko orkestra sinfonikoaren zuzendari titular izendatu zuten. Accord Orkestra Sinfonikoaren zuzendari gisa, 2021ean, besteak beste, Jorge Tabarés konpositore espainiarraren kontzertua zuzendu zuen Dos danzas hispanas obrarekin.

2022an Gallastegi Musikeneko Banda Sinfonikoa zuzentzeko gonbidatu zuten, eta duela urte batzuk berak jo zuen bertan musikari gisa.

2019ko urtarrilean, Gallastegui Rockvilleko (Maryland) Rockville Concert Band bandaren musika-zuzendari bihurtu zen, taldeak hura aukeratu ondoren eta zuzendari gonbidatu gisa zuzendutako bandaren kontzertu batek eduki zuen arrakasta nabarmenaren ostean, eta 2020ko irailean, ofizialki musika-zuzendari titular izendatu zuten, Rockville Concert Band bandaren 6. musika-zuzendari (titular) bihurtuz. Musika-zuzendari gisa, hainbat musika-ekoizpen sustatu eta zuzendu zituen, besteak beste, "The Year 2020" musika ekoizpena 2022an, COVID-19 pandemiaren ondorioei buruzko eta pandemiak kaltetutako guztiak omentzeko eta gogoratzeko pieza, Johan de Meij konpositore holandarrak konposatutako pieza. Ekoizpena Gallastegik zuzendu zuen eta 2022ko martxoan estreinatu zen Rockvilleko (Maryland) F. Scott Fitzgerald Theatre- antzokian. Gallastegik berak adierazi zuenez, «musika entzutea ere terapia bezalakoa izan daiteke. Musikak guztioi aurrera egiten lagun diezaguke. Musika jendeari laguntzera dator, sendatze prozesuan, hausnarketa garaian».

2023an Ashland-eko (Oregon, AEB) Rogue Valley Symphonic Band (RVSB) banda sinfonikoko musika zuzendari aukeratu zuten. 2024tik Bremertoneko (Washington, AEB) Bremerton WestSound Symphony orkestra sinfonikoaren zuzendari exekutiboa da.

Gallastegui Conductors Guild, League of American Orchestras eta American Musicological Society-ko kidea da.

2013tik Ameriketako Estatu Batuetan dauka bizilekua, eta bertan bizi da ordutik.

 Bizitza pribatua 
Gaur egun Estatu Batuetan bizi da. JoAnna Cochenet orkestra zuzendari estatubatuarrarekin ezkonduta dago. 2021ean estatubatuar herritar naturalizatu zen, gaur egun espainiarra eta estatubatuarra izanik.

 Orkestrazioak 
Orkestrarako:

 2012, "Die Lotosblume" (hari orkestra) eta "Aus dem Schenkenbuch im Divan" (orkestra sinfonikoa), Robert Schumann.
 2011, "Liebst du um Schönheit" (hari laukotea) eta "Nicht wiedersehen!" (orkestra sinfonikoa), Gustav Mahler.

Nafarroako Unibertsitateak argitaratuak eta Nafarroako Orkestra Sinfonikoak interpretatuak.

Haize-orkestrarako:

 2003, Requiema, Wolfgang Amadeus Mozart.

 Argitalpenak 
 2023, Maximizing Conducting Technique with Embodied Music Cognition Theory: A Comprehensive Guide.
 2023, Unpacking the Link Between Embodied Music Cognition and Sergiu Celidache's Phenomenology of Music.

 Sariak eta aintzatespenak 

 2014, Rafael del Pino Bikaintasun Beka
 2013-2014, Bard Collegeko Orkestra Zuzendaritza Beka

 Erreferentziak 

 Ikus, gainera 
 Enrique García Asensio

 Kanpo estekak 

Kategoria:Castro Urdialestarrak
Kategoria:Kantabriako musikagileak
Kategoria:Espainiako orkestra-zuzendariak
Kategoria:Eusko-espainiarrak
Kategoria:Errioxako Unibertsitateko ikasleak